钦定古今图书集成/明伦汇编/闺媛典/第345卷 > 《忠烈祠记》元·贾贲
## 钦定古今图书集成/明伦汇编/闺媛典/第345卷 > 《忠烈祠记》元·贾贲

夫人姓李氏，讳秀，字叔贤。父毅，晋武帝以为南蛮校
尉、宁州刺史，领云南三十七部，甚著威惠，卒于官。夫
人生而明慧，性识刚毅，绰有父风。父殁，群蛮皆叛，救
援莫至，众推夫人领州事，婴城固守。城中粮尽，掘鼠
及煮草木而食。夫人志气愈厉，亲擐甲胄，俟蛮稍怠，
辄出击之。蛮兵败走，终得保完。因以夫人为宁州刺
史、南蛮校尉。嗣父统三十七部，在职三十馀年，群彝
慑服，州民肃安，境内清晏。终于州任。百姓哀号，若丧
考妣，相与立庙，岁时致祭。水旱疫疠，祷之必应。隋开
皇中，刺史梁昆奏于朝，封镇靖夫人。自斯祷请愈崇。
唐武德元年，以爨弘逵为宁州刺史。会群蛮叛扰围
城，弘逵祷于祠。是夜风雨晦冥，蛮兵惊乱，因而击之，
大溃，州境遂平。弘逵上其事于朝，请加封镇靖明惠
夫人。自后灵响非一。开元初，赐其庙额曰“忠烈之庙。”
我皇元奄有天下，八荒宁谧，六诏皆为郡县，立行省
以镇之，庙祀仍旧。至顺二年，以河东牛公光祖为参
知政事，公叹曰：“神本以功业著忠贞之德，明惠英烈，
庙食于斯。今愚民不知礼义，男女污杂，以为淫祀，岂
不哀哉！负神多矣！今欲刻诸坚石，以明神之英烈，以
禁男女之淫乱，以明愚民之淫祀，岂不美哉！”遂遣使
不远千里，特求文于予。辞不获命，以表牛公之用心。
谨按神之《内传》，编而次之，以明愚民之淫祀，以明夫
人之忠烈。且按《祀典》，有功于民则祀。姑引斯言，以垂
不朽。谨系之以词曰：“惟神刚烈，荒彝听令，宽而不弛。
遐陬宁晏，蛮貊乂安；兵伍修整，遗惠在民；立祠奉祭，
两加封爵。忠烈庙成，水旱有祷，惠乃邦家；有功则祀，
实在《典坟》。”禁彼淫祭，辨正是国；福我邦家，靖此极边，
垂之金石，可千万年。